BMTning Oʻzbekistondagi doimiy vakili va Shveysariyaning Oʻzbekistondagi elchisi Qoraqalpogʻistonga tashrif buyurdi

12—14-oktabr kunlari BMTning Oʻzbekistondagi doimiy vakili Helena Freyzer va Shveytsariyaning Oʻzbekistondagi elchisi Olivye Shav hududning hozirgi ahvoli, hukumatning ekologik inqiroz oqibatlarini bartaraf etish boʻyicha olib borayotgan sa’y-harakatlari, iqlim oʻzgarishiga moslashish boʻyicha koʻrilayotgan chora-tadbirlar hamda BMTning mamlakatning shimoliy hududidagi faoliyati bilan tanishish maqsadida Qoraqalpogʻiston Respublikasiga tashrif buyurdi. Bu haqda BMTning O‘zbekistondagi vakolatxonasi matbuot xizmati xabar bermoqda.

Safar BMTning inson xavfsizligi boʻyicha Maqsadli fondining moliyaviy koʻmagi orqali moliyalashtirilayotgan “Orol mintaqasi uchun inson xavfsizligi boʻyicha koʻpsheriklik fondini tashkil qilish orqali Orol fojeasidan zarar koʻrgan aholining turmush sharoiti salohiyatini mustahkamlash” qoʻshma dasturi tomonidan tashkil etildi.
13-oktabr kuni Qoraqalpogʻiston Respublikasi Joʻqorgʻi Kengesi va Vazirlar Kengashida qator rasmiy uchrashuvlar oʻtkazilib, ular hududning shu kundagi ahvoli, hamkorlik natijalari va istiqbollari haqida umumiy tasavvur olish, hamda Orolboʻyi hududida istiqomat qiluvchi hamjamiyatlarga koʻmak berish boʻyicha sheriklikning ustuvor yoʻnalishlarini belgilab olish imkonini berdi.

“Orol dengizi fojeasi natijasida aziyat chekkan odamlarga yordam koʻrsatish uchun barcha hamkorlarning, ham hukumat, ham xalqaro hamjamiyatning muvofiqlashtirilgan sa’y-harakatlari zarur ekanligini barchamiz tushunamiz. Shu munosabat bilan Qoraqalpogʻistonda amalga oshirilayotgan BMTning qoʻshma dasturi Orol dengizi hududi uchun davlat dasturida belgilangan ustuvorliklarni aks ettirayotgani va toʻldirayotgani muhimdir”, — deya ta’kidladi Helena Freyzer.
Delegatsiya, shuningdek, BMTning qoʻshma dasturi va iqlim oʻzgarishi haqidagi BMTning doiraviy konventsiyasi Adaptatsiya fondining moliyaviy koʻmagida BMT Taraqqiyot dasturi tomonidan Nukus va Moʻynoqda amalga oshirilgan ba’zi namunaviy obyektlarga ham tashrif buyurdi.

Shu jumladan, Toshkent davlat agrar universitetining Nukus filiali huzuridagi asosiy vazifasi xoʻjaliklari Qoraqalpogʻistonning qurgʻoqchil tumanlarida joylashgan fermer va dehqonlarga axborot koʻmagini koʻrsatish boʻlgan maslahat–axborot markazida, qishloq xoʻjaligi ishlab chiqarishi, aviatashuvlar va yer usti transporti sohasida keng qoʻllaniladigan aniq ma’lumotlarni toʻxtovsiz taqdim etuvchi avtomatlashtirilgan meteorologik stansiyada ham boʻldi. Daromad manbalarini shakllantirishga yoʻnaltirilgan obyektlar ham tashrif dasturidan oʻrin oldi – bular Oʻzbekiston badiiy akademiyasining Qoraqalpogʻiston boʻlimi koʻmagida ishga tushirilgan hunarmandchilikni rivojlantirish boʻyicha markaz va Qoraqalpogʻiston nogironlar jamiyati bilan hamkorlikda ochilgan tikuv sexi.
Moʻynoqda Helena Freyzer va Olivye Shav tikuv va suvenir mahsulotlarini ishlab chiqarish boʻyicha sexlarga, kompyuter xizmatlarini koʻrsatish markazi va mahalliy aholiga toʻlaqonli va yuqori sifatli tibbiy koʻmak koʻrsatish imkonini beruvchi quyosh panellari oʻrnatilgan “Orol” qishloq vrachlik punktiga ham tashrif buyurdi.